Krejcir ‘geskik’ vir borg hoor hofRadovan Krejcir. Foto: Werner Beukes/SAPA Die aansoek is gebring nadat die Palm Ridge landdroshof Krejcir op 13 Desember borgtog geweier het. Krejcir was nie in die hof toe die nuwe aansoek Vrydag gebring is nie. Francois Roets, Krejcir se regsverteenwoordiger, het aangevoer dat die aanklagte van ontvoering, poging tot moord en aanranding waarop Krejcir en sy medebeskuldigde teregstaan nie skedule vyf oortredings moet wees nie. Roets het verder aangevoer dat Krejcir ‘n geskikte kandidaat vir borg is. Die regter het daarop gewys dat Krejcir vroeër uit Tsjeggië na Pole ontsnap het. Roets het hierop geantwoord dat Krejcir dit uit vrees vir sy lewe gedoen het. “Sy pa is vermoor. Hy is in ‘n tenk vol suur geplaas.” Hy sê Krejcir kan R60 miljoen verloor indien hy vlug. Uitspraak is tot Donderdag voorbehou.